Document ID: 31993R1848

ΚΑΝΟΝΙΣΜΟΣ (ΕΟΚ) αριθ. 1848/93 ΤΗΣ ΕΠΙΤΡΟΠΗΣ της 9ης Ιουλίου 1993 περί λεπτομερών κανόνων εφαρμογής του κανονισμού (ΕΟΚ) αριθ. 2082/92 του Συμβουλίου για τις βεβαιώσεις ιδιοτυπίας των γεωργικών προϊόντων και των τροφίμων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2082/92 του Συμβουλίου της 14ης Ιουλίου 1992 για τις βεβαιώσεις ιδιοτυπίας των γεωργικών προϊόντων και των τροφίμων (1), και ιδίως το άρθρο 20,
Εκτιμώντας:
ότι, προκειμένου να εξασφαλισθεί η ενιαία εφαρμογή του κανονισμού (ΕΟΚ) αριθ. 2082/92, πρέπει να καθορισθούν επακριβώς οι προθεσμίες που εφαρμόζονται κατά τη διαδικασία καταχώρησης-
ότι, για να ληφθούν υπόψη οι διάφορες νομικές καταστάσεις στα κράτη μέλη, μπορεί να γίνει αποδεκτή ένσταση κατά την έννοια του άρθρου 8 του κανονισμού (ΕΟΚ) αριθ. 2082/92, η οποία υποβάλλεται από ένωση προσώπων τα οποία συνδέονται με κοινό συμφέρον-
ότι, προκειμένου η Επιτροπή να είναι σε θέση να καθορίσει το κοινοτικό σύμβολο καθώς και την ένδειξη που προβλέπονται αντιστοίχως στα άρθρα 12 και 15 του εν λόγω κανονισμού, πρέπει να συγκεντρώσει τα απαραίτητα στοιχεία εκτιμήσεως-
ότι πρόκειται για νέο κοινοτικό σύστημα που ανταποκρίνεται στις αιτήσεις ενημερώσεως των καταναλωτών επί των παραδοσιακών ειδικών προϊόντων- ότι φαίνεται απαραίτητο να ενημερωθεί το κοινό ως προς τη σημασία του κοινοτικού συμβόλου και της ενδείξεως, χωρίς εντούτοις να εκλείψει η ανάγκη προώθησης, εκ μέρους των παραγωγών ή/και των μεταποιητών, των αντίστοιχων προϊόντων τους-
ότι ο κανονισμός (ΕΟΚ) αριθ. 2082/92 δεν είναι αντίθετος στην ύπαρξη εθνικών συστημάτων πιστοποίησης των γεωργικών προϊόντων και τροφίμων- ότι είναι σκόπιμο να επιτρέπεται, κατά περίπτωση, η ταυτόχρονη χρησιμοποίηση του κοινοτικού συμβόλου και των εθνικών συμβόλων κατά την επισήμανση, την παρουσίαση και τη διαφήμιση των εν λόγω προϊόντων και τροφίμων-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Κανονιστικής Επιτροπής για τις Βεβαιώσεις Ιδιοτυπίας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Η προθεσμία των έξι μηνών που προβλέπεται στο άρθρο 9 παράγραφος 1 του κανονισμού (ΕΟΚ) αριθ. 2082/92 αρχίζει από την ημερομηνία της δημοσίευσης στην Επίσημη Εφημερίδα των Ευρωπαϊκών Κοινοτήτων που προβλέπεται στο άρθρο 8 παράγραφος 1 δεύτερο εδάφιο του εν λόγω κανονισμού.
2. Η προθεσμία των έξι μηνών αποτελείται από:
- περίοδο πέντε μηνών κατά τη διάρκεια της οποίας κάθε φυσικό ή νομικό πρόσωπο που έχει έννομο συμφέρον στην καταχώρηση μπορεί να προβάλει ένσταση κατά της σκοπούμενης καταχώρησης, σύμφωνα με το άρθρο 8 παράγραφος 3 του κανονισμού (ΕΟΚ) αριθ. 2028/92
και
- περίοδο ενός μηνός ή μεγαλύτερη περίοδο εφόσον τηρείται η προθεσμία που προβλέπεται στην παράγραφο 1, κατά τη διάρκεια της οποίας οι αρμόδιες αρχές των κρατών μελών διαβιβάζουν αυτή την ένσταση στην Επιτροπή.
Άρθρο 2
Λαμβάνονται υπόψη για την αποστολή, από την αρμόδια αρχή του κράτους μέλους εντός των τασσομένων προθεσμιών:
- της κοινοποίησης της ενστάσεως κατά την έννοια του άρθρου 9 παράγραφος 1 του κανονισμού (ΕΟΚ) αριθ. 2082/92,
- των κοινοποιήσεων ενστάσεως και δηλώσεως κατά την έννοια του άρθρου 11 παράγραφος 4 του εν λόγω κανονισμού,
είτε η ημερομηνία της αποστολής, οπότε η σφραγίδα του ταχυδρομείου αποτελεί απόδειξη, είτε η ημερομηνία της παραλαβής εφόσον τα έγγραφα διαβιβάζονται απευθείας ή με τηλετυπία ή τηλεαντίγραφο στην Επιτροπή.
Άρθρο 3
Όταν εθνική νομοθεσία εξομοιώνει ένα σύνολο προσώπων που δεν συνιστά νομικό πρόσωπο, με νομικό πρόσωπο, αυτό το σύνολο προσώπων επιτρέπεται να λάβει γνώση της αίτησης κατά την έννοια και με τις προϋποθέσεις του άρθρου 8 παράγραφος 2 του κανονισμού (ΕΟΚ) αριθ. 2082/92, καθώς και να προβάλει ένσταση κατά την έννοια και με τις προϋποθέσεις του άρθρου 8 παράγραφος 3 του εν λόγω κανονισμού.
Άρθρο 4
1. Το κοινοτικό σύμβολο που αναφέρεται στο άρθρο 12 του κανονισμού (ΕΟΚ) αριθ. 2082/92, καθώς και η ένδειξη που προβλέπεται στο άρθρο 15 του εν λόγω κανονισμού, καθορίζονται το ταχύτερο δυνατόν σύμφωνα με τη διαδικασία του άρθρου 19 του ίδιου κανονισμού.
2. Κατά τη διάρκεια περιόδου πέντε ετών από την ημερομηνία ενάρξεως ισχύος του παρόντος κανονισμού, η Επιτροπή λαμβάνει τα αναγκαία μέτρα προκειμένου να ενημερώσει το κοινό ως προς τη σημασία της ενδείξεως και του κοινοτικού συμβόλου. Τα εν λόγω μέτρα δεν λαμβάνουν τη μορφή ενίσχυσης προς τους παραγωγούς ή/και τους μεταποιητές.
Άρθρο 5
Η χρησιμοποίηση από κοινού του κοινοτικού συμβόλου και των εθνικών συμβόλων επιτρέπεται για τα γεωργικά προϊόντα και τα τρόφιμα που πληρούν ταυτόχρονα τις απαιτήσεις του κανονισμού (ΕΟΚ) αριθ. 2082/92 και τις εθνικές απαιτήσεις στις οποίες ανταποκρίνονται τα εν λόγω προϊόντα ή τρόφιμα.
Άρθρο 6
Μετά την καταχώρηση που προβλέπεται στο άρθρο 9 παράγραφος 1 του κανονισμού (ΕΟΚ) αριθ. 2082/92, οι αρμόδιες αρχές των κρατών μελών μεριμνούν ώστε κάθε πρόσωπο να μπορεί να λάβει γνώση της συγγραφής υποχρεώσεων του γεωργικού προϊόντος ή του τροφίμου το οποίο έχει καταχωρηθεί.
Άρθρο 7
Ο παρών κανονισμός αρχίζει να ισχύει στις 26 Ιουλίου 1993.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 9 Ιουλίου 1993.

Labels: 7
3
17
15